2018. gada 17. jūlijā Noteikumi Nr. 430

Rīgā (prot. Nr. 33 38. §)

**Kārtība, kādā sagatavo, pārbauda un iesniedz**

**ziņojumu par jūras transporta oglekļa dioksīda emisijām**

Izdoti saskaņā ar likuma

"Par piesārņojumu"

45.1 panta trešo daļu un likuma

"Par atbilstības novērtēšanu"

7. panta pirmo daļu

1. Noteikumi nosaka kārtību, kādā:

1.1. sagatavo, pārbauda un iesniedz ziņojumu par oglekļa dioksīda emisijām (turpmāk – emisiju ziņojums);

1.2. akreditē pārbaudes veicēju, kas šo noteikumu izpratnē ir Eiropas Parlamenta un Padomes 2015. gada 29. aprīļa Regulas Nr. 2015/757 par jūras transporta oglekļa dioksīda emisiju monitoringu, ziņošanu un verifikāciju un ar ko groza Direktīvu 2009/16/EK (turpmāk – regula Nr. 2015/757), 3. panta "f" punktā minētais verificētājs (turpmāk – verificētājs);

1.3. notiek informācijas aprite starp iesaistītajām institūcijām.

2. Kuģošanas sabiedrība par katru tās pārziņā esošu kuģi sagatavo regulas Nr. 2015/757 6. panta 1. punktā minēto monitoringa plānu (turpmāk – monitoringa plāns), kas ir daļa no emisiju ziņojuma sagatavošanas un iesniegšanas procesa, un regulas Nr. 2015/757 11. panta 1. punktā minēto emisiju ziņojumu. To sagatavo, izmantojot elektroniskās veidlapas, kas noteiktas Eiropas Komisijas 2016. gada 4. novembra Īstenošanas regulas Nr. 2016/1927 par monitoringa plānu, emisiju ziņojumu un atbilstības dokumentu veidlapām saskaņā ar Eiropas Parlamenta un Padomes Regulu (ES) 2015/757 par jūras transporta oglekļa dioksīda emisiju monitoringu, ziņošanu un verifikāciju (turpmāk – regula Nr. 2016/1927) 2. un 3. pantā. Minētās veidlapas tiešsaistes režīmā ir pieejamas Eiropas Jūras drošības aģentūras pārvaldītajā automatizētajā Savienības informācijas sistēmā "THETIS MZV" (turpmāk – informācijas sistēma).

3. Kuģošanas sabiedrība katru gadu līdz 30. aprīlim, izmantojot informācijas sistēmu saskaņā ar regulas Nr. 2016/1927 3. pantu, par katru tās pārziņā esošu kuģi iesniedz Eiropas Komisijai un Valsts vides dienestam verificētu emisiju ziņojumu, ko verificētājs saskaņā ar regulas Nr. 2015/757 13. pantu verificējis kā apmierinošu, kā arī citu regulā Nr. 2015/757 norādīto informāciju.

4. Šo noteikumu 2. punktā minēto monitoringa plānu un emisiju ziņojumu verificē kompetenta, neatkarīga atbilstības novērtēšanas institūcija, kas ir akreditēta:

4.1. nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību un atbilst regulas Nr. 2015/757 un Eiropas Komisijas 2016. gada 22. septembra Deleģētās regulas Nr. 2016/2072 par verifikācijas darbībām un verificētāju akreditāciju saskaņā ar Eiropas Parlamenta un Padomes Regulu 2015/757 par jūras transporta oglekļa dioksīda emisiju monitoringu, ziņošanu un verifikāciju (turpmāk – regula Nr. 2016/2072) prasībām;

4.2. citas Eiropas Savienības dalībvalsts akreditācijas struktūrā, kas noteikta saskaņā ar Eiropas Parlamenta un Padomes 2008. gada 9. jūlija Regulu Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93.

5. Šo noteikumu 4. punktā minētais verificētājs sagatavo regulas Nr. 2015/757 17. panta 1. punktā minēto atbilstības dokumentu (turpmāk – atbilstības dokuments), izmantojot regulas Nr. 2016/1927 4. pantā norādīto elektronisko veidlapu, kas tiešsaistes režīmā ir pieejama informācijas sistēmā.

6. Šo noteikumu 4. punktā minētais verificētājs:

6.1. mēneša laikā pēc regulas Nr. 2016/2072 9. panta "a" apakšpunktā minēto secinājumu nosūtīšanas Latvijas karoga kuģa kuģošanas sabiedrībai informē Valsts vides dienestu par to Latvijas karoga kuģa kuģošanas sabiedrību, kuras iesniegtais monitoringa plāns atbilst regulai Nr. 2015/757 un ir verificēts kā atbilstošs;

6.2. mēneša laikā pēc regulas Nr. 2016/2072 9. panta "b" apakšpunktā minēto secinājumu nosūtīšanas Latvijas karoga kuģa kuģošanas sabiedrībai informē Valsts vides dienestu par to Latvijas karoga kuģa kuģošanas sabiedrību, kuras iesniegtais monitoringa plāns neatbilst regulai Nr. 2015/757 un ir verificēts kā neatbilstošs;

6.3. nekavējoties informē Eiropas Komisiju, Valsts vides dienestu un valsts akciju sabiedrību "Latvijas Jūras administrācija" par Latvijas karoga kuģi, kam izsniegts atbilstības dokuments.

7. Ja valsts akciju sabiedrības "Latvijas Jūras administrācija" Kuģošanas drošības inspekcija, veicot normatīvajos aktos par ostu valsts kontroles kārtību noteiktās inspekcijas, konstatē, ka uz kāda kuģa nav atbilstības dokumenta, tā nekavējoties informē Valsts vides dienestu un regulā Nr. 2015/757 noteikto konkrētā kuģa karogvalsts kompetento iestādi.

8. Šo noteikumu 3. punkts stājas spēkā 2019. gada 1. janvārī.

9. Šo noteikumu 7. punkts stājas spēkā 2019. gada 1. jūlijā.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards